Ix-xufier Skoċċiż li lbieraħ filgħaxija daħal b’impatt qawwi fil-karozza tal-Ministru Manuel Mallia u baqa’ sejjer minn fuq il-post kien xurban, żvelaw sorsi qrib il-Korp tal-Pulizija ma’ tvm.com.mt. Is-sorsi tagħna qalu li wara li l-Iskoċċiż Stephen Smith li joqgħod Birkirkara rrifjuta li jagħmel it-test tal-alkoħol fl-Għassa ta’ San Ġiljan għal diversi drabi, huwa kien ordnat jagħmel dan it-test mill-Maġistrat Natasha Galea Sciberras li kienet preżenti waqt it-test. Is-sorsi tagħna spjegaw li l-livell skont il-liġi huwa ta’ 35 mikrogrammi għal kull 100 millilitru ta’ nifs. It-test immarka 109 mikrogrammi għal kull 100 millilitru ta’ nifs, jiġifieri 3 darbiet aktar mil-livell skont il-liġi. L-imkejjen tagħna żied jgħidu li  x-xufier, li huwa membru fil-Korp tal-Pulizija waqqaf lill-barranin f’post mudlam u meta dan tal-aħħar ħareġ mill-karozza tiegħu kellu oġġett f’idu bix-xufier jaħseb li kienet arma. Jidher li hekk kif dan resaq lejn ix-xufier u ordnalu biex jieqaf, il-barranin baqa’ ġej biex jaggredixxih u kien hawn li spara t-tiri ta’ twissija.